รายงานคณะกรรมการตรวจสอบ

เรียน ท่านผู้ถือหุ้นบริษัท ไทยน๊อคซ์ สเตนเลส จำกัด (มหาชน)

คณะกรรมการตรวจสอบของบริษัทฯ
ประกอบด้วยกรรมการอิสระซึ่งมีคุณสมบัติตามประกาศตลาดหลักทรัพย์แห่งประเทศไทย
ว่าด้วยคุณสมบัติและขอบเขตการดำเนินงานของคณะกรรมการตรวจสอบ จำนวน 4 ท่านคือ
นายศรเทพ โกมุทบุตร เป็นประธานคณะกรรมการตรวจสอบ ม.ร.ว. ปรียางค์ศรี วัฒนคุณ นายชุณห์
จารุไชยกุล และ นายประกิต เทียนบุญ เป็นกรรมการตรวจสอบ โดยมี นางจันทร์ดี ท่าเรือพลี
เป็นเลขานุการคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
โดยในปี 2551
ได้จัดให้มีการประชุมคณะกรรมการตรวจสอบอย่างเป็นทางการร่วมกับฝ่ายบริหารทั้งสิ้น 4 ครั้ง
โดยการเข้าร่วมประชุมของกรรมการตรวจสอบ สรุปได้ดังนี้

การเข้าร่วมประชุม/ การประชุมทั้งหมด (ครั้ง)

1.  นายศรเทพ โกมุทบุตร 4 / 4

2.  ม.ร.ว. ปรียางค์ศรี วัฒนคุณ 3 / 4

3.  นายชุณห์ จารุไชยกุล 4 / 4

4.  นายประกิต เทียนบุญ 4 / 4

คณะกรรมการตรวจสอบได้มีการปฏิบัติหน้าที่อย่างเป็นอิสระ ตามบทบาทและหน้าที่
โดยมุ่งเน้นในเรื่องการควบคุมภายใน การกำกับดูแลกิจการที่ดี การบริหารความเสี่ยง
และความโปร่งใสในการบริหารของฝ่ายจัดการ ซึ่งสรุปสาระสำคัญได้ดังนี้

1.  สอบทานรายงานทางการเงินของบริษัทฯ
    คณะกรรมการตรวจสอบได้สอบทานงบการเงินประจำไตรมาสปี 2551
    เพื่อให้มั่นใจว่ารายงานทางการเงินของบริษัทฯ ได้ถูกจัดทำขึ้นอย่าง ถูกต้อง
    เป็นไปตามมาตรฐานการบัญชีที่รับรองทั่วไป และมีการเปิดเผยอย่างเพียงพอ
    เป็นประโยชน์ต่อการตัดสินใจของผู้ใช้งบการเงินของบริษัทฯ
    โดยคณะกรรมการตรวจสอบมีความเห็นว่างบการเงิน
    ได้จัดทำขึ้นอย่างถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
    เช่นเดียวกับความเห็นของผู้สอบบัญชีของบริษัทฯ

2.  สอบทานระบบการควบคุมภายใน (Internal Control) และกำกับดูแลงานตรวจสอบภายใน
    (Internal Audit) คณะกรรมการตรวจสอบได้ทำการสอบทานแผนการตรวจสอบ
    และรายงานผลการปฏิบัติงานของฝ่ายตรวจสอบภายใน สำหรับปี 2551
    โดยคณะกรรมการตรวจสอบมีความเห็นว่าบริษัทฯ
    มีระบบการควบคุมและการตรวจสอบภายในที่เพียงพอและมีประสิทธิผล

3.  สอบทานการปฏิบัติงานให้เป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัทฯ
    คณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติตามกฎหมาย
    ข้อกำหนด และข้อผูกพันที่บริษัทฯ มีไว้กับบุคคลภายนอก

4.  พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีของบริษัท
    คณะกรรมการตรวจสอบได้เสนอให้ประธานกรรมการและกรรมการผู้อำนวยการใหญ่เป็นผู้พิจารณาแต่งตั้งผู้สอบบัญชีและตกลงค่าตอบแทนในการตรวจสอบบัญชี
    โดยให้นำเสนอผู้ถือหุ้นเพื่อพิจารณาอนุมัติต่อไป

5.  พิจารณารายการเกี่ยวโยง หรือรายการที่อาจมีความขัดแย้งทางผลประโยชน์
    คณะกรรมการตรวจสอบ มีความเห็นว่า
    ฝ่ายจัดการได้ทำรายการได้ทำรายการดังกล่าวด้วยความเป็นธรรม
    และเป็นการดำเนินการเพื่อผลประโยชน์ของบริษัทฯ เป็นสำคัญ
    ดังเช่นที่ทำกับบุคคลภายนอกทั่วไปด้วยราคาที่สมเหตุสมผล
    รวมถึงมีการเปิดเผยข้อมูลอย่างเพียงพอ ถูกต้องครบถ้วน
    และไม่มีรายการที่มีความขัดแย้งทางผลประโยชน์

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้ระบุไว้ในกฎบัตรคณะกรรมการตรวจสอบที่ได้รับอนุมัติจากคณะกรรมการบริษัทฯ
และมีความเห็นว่า บริษัทฯ มีการรายงานข้อมูลทางการเงินอย่างถูกต้อง
มีระบบการควบคุมภายในและการตรวจสอบภายในที่เพียงพอและมีประสิทธิผล
มีการปฏิบัติตามกฎหมาย ข้อกำหนดและข้อผูกพันต่างๆ
และมีการปฎิบัติงานที่สอดคล้องกับระบบการกำกับดูแลกิจการที่ดี โดยมีความโปร่งใสและเชื่อถือได้

[]

นายศรเทพ โกมุทบุตร

ประธานคณะกรรมการตรวจสอบ

บริษัท ไทยน๊อคซ์ สเตนเลส จำกัด (มหาชน)